Title: Príloha č
Author: HARVILAK
Last saved by: timea.lengyelova
Company: SVPS

Príloha č. 14
k nariadeniu vlády č. ... /2005 Z. z.

Funkcie a povinnosti národných laboratórií

Národné laboratóriá pre slintačku a krívačku a iné vezikulárne choroby, uvedené v § 68, majú tieto funkcie a povinnosti:

1. Všetky národné laboratóriá, ktoré narábajú so živým vírusom slintačky a krívačky, musia pracovať za podmienok vysokej bezpečnosti, ktoré sú ustanovené v „Minimálnych štandardoch pre laboratóriá, ktoré pracujú s vírusom slintačky a krívačky in vitro a in vivo", Európskej komisie na kontrolu slintačky a krívačky -  26. zasadnutie v Ríme v roku  1985, ktoré boli zmenené a doplnené prílohou  č.6 bod (ii) správy o 30. zasadnutí v Ríme v roku 1993.

2. Národné laboratóriá musia poskytovať nepretržitú službu na určovanie diagnózy vezikulárnych vírusových chorôb a musia byť vybavené a kvalifikované na poskytovanie rýchlej prvotnej diagnózy.

3. Národné laboratóriá musia uchovávať zásoby inaktivovaných referenčných kmeňov všetkých sérotypov vírusu slintačky a krívačky a imúnnych sér proti vírusom, ako aj všetkých ostatných reagentov potrebných na rýchle určenie diagnózy. Na potvrdenie negatívnej diagnózy by mali neustále byť k dispozícii vhodné bunkové kultúry.
4. Národné laboratóriá musia byť vybavené a kvalifikované na vykonávanie rozsiahleho sérologického dohľadu.
5. Pri každom podozrení z primárneho ohniska sa podľa stanoveného protokolu musia odobrať vhodné vzorky a rýchle ich prepraviť do národného laboratória. Za predpokladu podozrenia z slintačky a krívačky príslušný orgán zabezpečí, aby v príslušných miestach bolo v pohotovosti na sklade potrebné vybavenie a materiály na odber vzorky a prepravu do národného laboratória.
6. Pre všetky vírusy zodpovedné za nové zavlečenie do spoločenstva sa musí vykonať určenie antigénového typu a genómových vlastností. Toto môže vykonávať národné laboratórium, ak má k tomu vybavenie. V opačnom prípade musí národné laboratórium pri prvej najbližšej príležitosti zaslať vzorku vírusu z primárneho prípadu do referenčného laboratória spoločenstva za účelom potvrdenia a ďalšej charakterizácie, vrátane posúdenia antigenetického vzťahu terénneho kmeňa ku kmeňom očkovacej látky nachádzajúcej sa v bankách spoločenstva na antigén a očkovacie látky. Taký istý postup by mal nasledovať pri vírusoch, ktoré národné laboratóriá obdržia z tretích krajín v situáciách, ak by charakterizácia vírusu mala byť dôležitá pre spoločenstvo.
7. Národné laboratóriá by mali údaje o chorobe poskytnúť  štátnej veterinárnej a potravinovej správe,  ktorá tieto údaje poskytne referenčnému laboratóriu spoločenstva.
8. Národné laboratóriá by mali spolupracovať s referenčným laboratóriom spoločenstva pri zabezpečení toho, aby inšpektori príslušného orgánu veterinárnej správy mali príležitosť vidieť klinické prípady slintačky a krívačky v národných laboratóriách ako časť ich odbornej prípravy.
9. Národné laboratóriá spolupracujú s referenčným laboratóriom spoločenstva a s inými národnými laboratóriami v rámci vývoja diagnostických metód a výmeny príslušných materiálov a informácií.
10. Národné laboratóriá sa podieľajú na štandardizačných programoch a na externých programoch na zabezpečenie kvality, ktoré organizuje referenčné laboratórium spoločenstva.
11. Národné laboratóriá použijú skúšky a štandardy, ktoré spĺňajú alebo prevyšujú kritériá ustanovené v prílohe  č.13. Národné laboratóriá na požiadanie poskytnú komisii údaje, ktoré preukazujú, že používané skúšky spĺňajú alebo prevyšujú požiadavky.
12. Národné laboratóriá by mali byť spôsobilé identifikovať všetky vírusy vezikulárnych chorôb a vírusy encefalomyokarditídy, aby sa zabránilo zdržaniam pri stanovovaní diagnózy a následne pri vykonávaní kontrolných opatrení príslušnými orgánmi.
13. Národné laboratóriá musia spolupracovať s inými laboratóriami, ktoré príslušný orgán veterinárnej správy schváli na vykonávanie skúšok, napríklad sérologických skúšok, ktoré nezahŕňajú narábanie so živým vírusom slintačky a krívačky. Tieto laboratóriá nevykonávajú zisťovanie vírusu na vzorkách odobratých z  prípadov podozrivých z vezikulárnych chorôb. Také laboratóriá nemusia spĺňať štandardy na biologickú bezpečnosť uvedené v prílohe č.12 bode 1, musia však mať zavedené postupy, ktoré zabezpečia, že sa účinne zabráni rozšíreniu vírusu slintačky a krívačky.
Vzorky dávajúce nepresvedčivé výsledky skúšok sa musia preniesť do národného referenčného laboratória na vykonanie potvrdzujúcich skúšok.